Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од С.С. поднесена против Општина Бутел, по предметот Барање за пристап до информации од јавен карактер, на 11.03.2024 година, го донесе следното

 **Р Е Ш Е Н И Е**

**СЕ ЗАПИРА** постапката по Жалба изјавена од С.С. поднесена против Општина Бутел, заведена во Агенцијата под бр.08-35 на 26.02.2024 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

С.С. како што е наведено во Жалбата на 26.01.2024 година, поднел Барање за пристап до информации од јавен карактер до Општина Бутел, со кое побарал по е-маил да му се достави електронски запис од следната информација:

„ Член 25 од Законот за младинско учество и младински политики, бр. 08-327/1, од 14 јануари 2020 година, во став 2, јасно се наведува дека: „Од буџетите на општините, општините во градот Скопје и градот Скопје за млади се издвојуваат средства во висина од најмалку 0,1% на годишно ниво“. Согласно со овој правен акт, дали вашата Општина предвидува финасирање за спроведување на горенаведениот закон во 2024 година? Доколку ДА, ве замолувам наведете го точниот финансиски износ. Воедно, наведете ги досегашните активности коишто Општината ги донела согласно нејзините надлежности од истиот закон“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-35 на 26.02.2024 година.

Агенција, преку е-маил заведен под бр.08-35 од 27.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 07.03.2024 година, преку е-маил до Агенцијата го достави Решениетобр.10-184/2 од 07.03.2024 година со кое се уважува Барањето на Барателот.

Барателот на информации на 11.03.2024 година до Агенцијата достави е-маил заведен под бр.08-38, со кој ја известува Агенцијата дека „ ...добив одговор на барањето од Општина Бутел на 07.03.2024 година...“.

Агенцијата утврди дека Имателот на информации постапил по Барањето за пристап до информации од јавен карактер но со задоцнување.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**